আত্মরক্ষার জন্য হকি স্টিক সঙ্গে রাখতে শুরু করেছেন শহরের বিশিষ্ট চিকিৎসক!
শনিবার বণিকসভা ‘বেঙ্গল চেম্বারে’র এক আলোচনাচক্রে নিজের অভিজ্ঞতার কথা জানিয়েছেন চিকিৎসক পূর্ণেন্দু রায়। তাঁর বক্তব্য, ‘‘বড় ধরনের হামলার মুখে পড়ার অভিজ্ঞতা হয়েছে। তাই আত্মরক্ষার জন্য এখন সবসময় হকি স্টিক সঙ্গে রাখি।’’ তবে সেই স্টিক দিয়ে কাউকে আঘাত করলে যে তাঁকে গ্রেফতার করা হবে, তা-ও এক পুলিশকর্তা জানিয়ে দিয়েছেন তাঁকে। 
এদিন বিধানচন্দ্র রায়ের জন্ম-মৃত্যুবার্ষিকীতে চিকিৎসকদের নিরাপত্তা সংক্রান্ত এক আলোচনাচক্রের আয়োজন করেছিল বণিকসভা। চিকিৎসক, চিকিৎসাকর্মীদের পাশাপাশি, সেখানে উপস্থিত ছিলেন কলকাতা পুলিশের যুগ্ম কমিশনার (সংগঠন) চম্পক ভট্টাচার্য, ডিসি (ইএসডি) দেবস্মিতা দাস, এসি (ইএসডি) সুদীপ্ত নাগ। আলোচনা চলাকালীন এক চিকিৎসক প্রশ্ন তোলেন, রোগীর পরিজনের দায়ের করা এফআইআরের ভিত্তিতে কোনও চিকিৎসককে গ্রেফতার করা যায় কি না। উত্তরে দেবস্মিতা জানান, রোগীর পরিজন এফআইআর করলে পুলিশ তা নিতে বাধ্য। কিন্তু মেডিক্যাল টিম গঠন করে চিকিৎসায় গাফিলতির প্রমাণ না মেলা পর্যন্ত সংশ্লিষ্ট চিকিৎসককে গ্রেফতার করা যায় না। 
এই সময় চম্পকের উদ্দেশে পূর্ণেন্দু বলেন, ‘‘আমি জানতে চাই আমার বিরুদ্ধে এফআইআর দায়ের হলে আমার বন্ধু চম্পক আমায় গ্রেফতার করতে আসবে কি না!’’ এরপর পূর্ণেন্দুর সংযোজন, ‘‘আর জি কর হাসপাতালে এক বীভৎস ঘটনার সম্মুখীন হয়েছিলাম। হাসপাতালের বাথরুমে লুকিয়ে থাকতে হয়েছিল সেদিন। তারপর থেকে সঙ্গে হকি স্টিক রাখা শুরু করেছি। কাউকে মারব বলে নয়। আত্মরক্ষার জন্য।’’ সেইসঙ্গে পূর্ণেন্দু জানান, অপারেশন থিয়েটারেও আজকাল হকি স্টিক রাখছেন তিনি। 

এই বিষয়ে অন্যান্য খবর

অ্যাসিড নয়, বদলা নিতে ‘প্রেসক্রিপশন হামলা’! পুলিশের দ্বারস্থ উত্তরের তরুণী


পূর্ণেন্দুর প্রশ্ন শুনে চম্পক অবশ্য জানিয়ে দেন, মেডিক্যাল টিমের রিপোর্ট ছাড়া তিনি পূর্ণেন্দুকে গ্রেফতার করতে যাবেন না। তবে দেবস্মিতা বলেন, ‘‘এফআইআরের ভিত্তিতে সংশ্লিষ্ট চিকিৎসককে তৎক্ষণাৎ গ্রেফতার করা হবে না ঠিকই, কিন্তু হকি স্টিক দিয়ে কাউকে মারলে অবশ্যই চিকিৎসক গ্রেফতার হবেন।’’